เงินบาทเปิด 30.82/84
ธนาคารซีไอเอ็มบีไทย รายงาน เงินบาทเปิด 30.82/84 อ่อนค่าเล็กน้อย ทิศทางวันนี้ยังไม่ชัดเจน
17 ก.ย. 2553

ธนาคารซีไอเอ็มบีไทย รายงาน เงินบาทเปิด 30.82/84 อ่อนค่าเล็กน้อย ทิศทางวันนี้ยังไม่ชัดเจน
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.82/84 บาท/ดอลลาร์ อ่อนค่าลงจากเมื่อวานนี้ที่ปิดตลาดที่ระดับ 30.78/80 บาท/ดอลลาร์
การเคลื่อนไหวของค่าเงินบาทในวันนี้ยังมีทิศทางไม่ชัดเจนว่าจะมีแนวโน้มปรับตัวอ่อนค่าหรือแข็งค่า เนื่องจากนักลงทุนยังไม่มั่นใจว่าสุดท้ายแล้วธนาคารแห่งประเทศไทย(ธปท.) จะตัดสินใจนำมาตรการออกมาใช้เพื่อแก้ปัญหาเงินบาทแข็งค่าหรือไม่ 
ขณะที่ปัจจัยการเมืองในประเทศที่ช่วงปลายสัปดาห์นี้จะมีการชุมนุมของกลุ่มคนเสื้อแดงเพื่อรำลึกเหตุการณ์ครบรอบ 4 ปีปฏิวัติรัฐประหาร 19 ก.ย.49 และครบรอบ 4 เดือนการชุมนุมใหญ่แยกราชประสงค์นั้น เชื่อว่าจะไม่มีผลต่อการเคลื่อนไหวของค่าเงินบาท เพราะนักลงทุนส่วนใหญ่เชื่อว่าจะไม่มีเหตุการณ์รุนแรง จึงไม่นำไปเป็นปัจจัยที่จะมีผลต่อตลาด
ส่วนความเคลื่อนไหวของสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 85.70/75 เยน/ดอลลาร์ ส่วนเงินยูโรอยู่ที่ระดับ 1.3065/3069 ดอลลาร์/ยูโร
คืนนี้ สหรัฐฯ จะรายงานข้อมูลทางเศรษฐกิจที่สำคัญ คือ ดัชนีราคาผู้บริโภค(CPI)ประจำเดือนส.ค. 
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.75-30.90 บาท/ดอลลาร์